ଲୋରାଟାଡିନ
ଲୋରାଟାଡିନ (ଇଂରାଜୀ ଭାଷାରେ Loratadine, ବିକ୍ରୟ ନାମ କ୍ଲାରିଟିନ/Claritin ଏକ ଔଷଧ ଯାହା ଆଲର୍ଜି ରୋଗ‌ଗୁଡ଼ିକ ନିମନ୍ତେ ବ୍ୟବ‌ହାର କରାଯାଏ । ଆଲର୍ଜିକ ରାଇନାଇଟିସ (allergic rhinitis ବା hay fever) ଓ ହାଇଭସ (hives) ଭଳି ରୋଗମାନଙ୍କ ନିମନ୍ତେ ଏହା ଦିଆଯାଏ । ଏହା ଏକ ଡିକଞ୍ଜେସ୍‌ଟାଣ୍ଟ (decongestant) ଔଷଧ ସୁଡୋଏପିନେଫ୍ରିନ (pseudoephedrine) ସ‌ହିତ ଲୋରାଟିଡିନ/ସୁଡୋଏପିନେଫ୍ରିନ (loratadine/pseudoephedrine) ନାମରେ ମିଳେ । ଏହାକୁ ପାଟିରେ ଦିଆଯାଏ ।

ଲୋରାଟାଡିନର ପାର୍ଶ୍ୱ ପ୍ରତିକ୍ରିୟାରେ ନିଦ୍ରାଳୁ ଭାବ, ଶୁଖିଲା ପାଟି ଓ ମୁଣ୍ଡବଥା ଇତ୍ୟାଦି ଲକ୍ଷଣ ପ୍ରକାଶ ପାଇପାରେ । କ୍ୱଚିତ ସାଂଘାତିକ ପାର୍ଶ୍ୱ ପ୍ରତିକ୍ରିୟା ହେଲେ ଏହାର ଆଲର୍ଜି, ବାତ (seizures) ଓ ଯକୃତ ସମସ୍ୟା (liver problems) ଇତ୍ୟାଦି ହୋଇପାରେ । ଗର୍ଭାବସ୍ଥାରେ ଏହା ନିରାପଦ ଜଣାଯା‌ଉଥିଲେ ମଧ୍ୟ ଏହାର ଉପ‌ଯୁକ୍ତ ଅନୁଶୀଳନ ହୋଇନାହିଁ । ଦୁଇ ବର୍ଷରୁ କମ୍ ଶିଶୁଙ୍କୁ ଏହି ଔଷଧ ଦିଆଯାଏନାହିଁ । ଏହା ଏକ ଦ୍ୱିତୀୟ ପିଢ଼ିର ଆଣ୍ଟିହିସ୍‌ଟାମିନ (second-generation antihistamine) ଶ୍ରେଣୀର ଔଷଧ ।

ସନ ୧୯୮୧ରେ ଲୋରାଟାଡିନ ଆବିଷ୍କୃତ ହେବାପରେ ସନ ୧୯୯୩ରେ ମାର୍କେଟକୁ ଆସିଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ (World Health Organization's List of Essential Medicines) ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ (health system) ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ନାମରେ (generic medication) ବିକ୍ରୟ ହୁଏ । ବିକାଶଶୀଳ ଦେଶମାନଙ୍କରେ (developing world) ଏହି ଔଷଧର ଏକ ଦିନ ଡୋଜର କ୍ରୟ ମୂଲ୍ୟ ୦.୦୧ରୁ ୦.୦୮ ଆମେରିକୀୟ ଡଲାର । ଯୁକ୍ତରାଷ୍ଟ୍ର ଆମେରିକାରେ ଏହା ଖୁଚୁରା ଦୋକାନରେ (over the counter) ମିଳେ ।

ଆଧାର 

ଔଷଧ